Diari Oficial de la Generalitat Valenciana


Sumari del DOGV 5067, del 09-08-2005 (2005/9120)

ORDE de 28 de juliol de 2005, del conseller d'Infraestructures i Transport, per la qual es convoquen beques per a la realització de pràctiques professionals en la Secretaria Autonòmica de Telecomunicacions i Societat de la Informació.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5067

Data del DOGV
:   09-08-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/9120


Data del document
:   28-07-2005

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * suport econòmic
    * ajuda pública
    * professió de la informació
    * assignació per estudis
    * professió jurídica
    * professió de la informàtica

ORDE de 28 de juliol de 2005, del conseller d'Infraestructures i Transport, per la qual es convoquen beques per a la realització de pràctiques professionals en la Secretaria Autonòmica de Telecomunicacions i Societat de la Informació. [2005/9120]
  
Antecedents de fet
  
El Decret 182/2004, d'1 d'octubre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Infraestructures i Transport, atribuïx a la Secretaria Autonòmica de Telecomunicacions i Societat de la Informació, en l'article 23.1, entre d'altres, les funcions de planificació, direcció, impuls i desenvolupament de les polítiques del Consell de la Generalitat en matèria d'incorporació de la Comunitat Valenciana a la societat tecnològica i del coneixement, així com de la promoció de la investigació relacionada amb el dit àmbit competencial.
  
És, precisament, dins del dit planejament, paradigmàticament representat en la nova estratègia en matèria de telecomunicacions avançades i societat tecnològica i del coneixement, denominada Avantic 2004-2010, la Comunitat Valenciana Avançant amb les Tecnologies, presentada el 12 de maig de 2004 pel president de la Generalitat Valenciana, on els aspectes formatius, enllaçats estretament amb l'acompliment d'activitats o pràctiques professionals, adquirixen una especial rellevància, que des de l'administració pública es pretén dinamitzar i fomentar.
  
Per això, i entre les accions dirigides a promocionar la incorporació de la societat valenciana a la societat tecnològica i del coneixement, especialment en els àmbits de les relacions socials, econòmiques i de major impacte amb els ciutadans, s'emmarca esta nova convocatòria per a preparar professionals competents, sobre la base de la realització de pràctiques en este departament de l'administració autonòmica, i amb l'objectiu de procurar una societat tecnològica i del coneixement més accessible per a tots.
  
En este sentit, i a proposta de la Secretaria Autonòmica de Telecomunicacions i Societat de la Informació, la Conselleria d'Infraestructures i Transport, per mitjà de la present orde, convoca tretze (13) beques en matèria d'informàtica i telecomunicacions, una (1) beca en matèria de documentació i una (1) beca en matèria jurídica per a la realització de pràctiques professionals en estes matèries dins de l'aquell òrgan superior de la Generalitat Valenciana.
  
Fonaments jurídics
  
1. L'article 35 de la Llei 5/1983, de 30 de desembre, de Govern Valencià.
  
2. La Llei 38/2003, de 17 de novembre, General de Subvencions.
  
3. L'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana
  
4. El Decret 182/2004, d'1 d'octubre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Infraestructures i Transport (DOGV, núm. 4857, del 6 d'octubre).
  
5. El Decret 108/1992, de 6 de juliol, del Govern Valencià, pel qual es regula la concessió de beques.
  
Resolc
  
Primer
  
Convocar quinze beques per a la realització de pràctiques professionals en la Secretaria Autonòmica de Telecomunicacions i Societat de la Informació de la Conselleria d'Infraestructures i Transport, en matèria d'informàtica, telecomunicacions, documentació i assumptes jurídics.
  
Segon
  
Aprovar les bases que s'hi adjunten, que han de regir la convocatòria.
  
Tercer
  
L'import total de les beques és de 180.000 euros, finançats a càrrec de la línia T4009000, del programa 46.49.19.469.86.8, del pressupost de la Generalitat Valenciana per a 2005, i a la línia i programa equivalent del pressupost de la Generalitat Valenciana per a 2006, de conformitat amb la distribució anual següent:
  
Any 2005: 30.000 euros.
  
Any 2006: 150.000 euros.
  
L'import corresponent a 2006 queda condicionat a l'existència de crèdit adequat i suficient en el pressupost de la Generalitat Valenciana per al dit exercici.
  
Quart
  
Contra la present resolució que posa fi a la via administrativa es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
  
València, 28 de juliol de 2005
  
El conseller d'Infraestructures i Transport
  
JOSÉ RAMÓN GARCÍA ANTÓN
  
ANNEX
  
Bases de la convocatòria
  
Primera. Objecte
  
L'objecte de la present convocatòria és la concessió de beques en matèria d'informàtica, telecomunicacions, documentació i assumptes jurídics, per a la realització de pràctiques professionals en la Secretaria Autonòmica de Telecomunicacions i Societat de la Informació de la Conselleria d'Infraestructures i Transport.
  
Segona. Quantitat i destinació de les beques
  
Les beques seran un total de quinze. Les pràctiques es realitzaran en les àrees adscrites a la Direcció General de Telecomunicacions i Investigació, de la Secretaria Autonòmica de Telecomunicacions i Societat de la Informació.
  
La distribució d'estes quinze beques és la següent:
  
- 13 beques d'informàtica i telecomunicacions. Les activitats que s'han d'exercir seran: desenvolupament de pàgines WEB, disseny electrònic de formularis, gestió de xarxes d'àrea LAN i WAN, disseny, gestió i actualització dels sistemes de gestió del coneixement (BDKM), telecomunicacions veu i dades, anàlisi de servicis i temes de telecomunicacions, etc.
  
- 1 beca de documentació en activitats com l'organització de la informació relacionada amb procediments administratius.
  
- 1 beca en assumptes jurídics en activitats com anàlisi de normativa reguladora o relacionada amb les modernes tecnologies de la informació i les comunicacions (informàtica, audiovisual, telecomunicacions), servicis de societat de la informació, protecció de dades de caràcter personal, firma electrònica avançada, etc.
  
Tercera. Duració de les beques
  
El període de gaudi de les beques convocades serà de 12 mesos i s'estendrà des de l'1 de novembre de 2005 fins al 31 d'octubre de 2006, estos dos inclusivament.
  
Quarta. Dotació i pagament de les beques
  
Cada una de les beques està dotada amb 1.000 euros bruts mensuals, que es pagaran a càrrec de la línia T4009 del programa 58.36.67.142.99.1, del pressupost de la Generalitat Valenciana per a l'exercici 2005. L'abonament dels mesos corresponents a 2006 quedarà condicionat al fet que hi haja consignació econòmica per a este concepte en el pressupost de la Generalitat Valenciana per al citat exercici.
  
L'import de les beques s'abonarà mensualment després del certificat previ de la Direcció General de Telecomunicacions i Investigació.
  
Cinquena. Requisits dels sol·licitants
  
Podran optar a la concessió d'estes beques els que reunisquen els requisits següents:
  
Per a les beques d'informàtica i telecomunicacions
  
- Llicenciats o enginyers superiors d'informàtica o telecomunicacions en qualsevol universitat espanyola.
  
- Diplomats o enginyers tècnics mitjans en informàtica o telecomunicacions en qualsevol universitat espanyola.
  
- Estudiants de 4t o 5é curs d'informàtica o telecomunicacions en qualsevol universitat espanyola, que puguen acreditar tindre aprovat els tres primers cursos complets.
  
- Els estudiants que hagen acabat el segon cicle de Formació Professional, en l'especialitat d'informàtica, o algun cicle formatiu reglat d'informàtica, d'acord amb la legislació espanyola aplicable.
  
Per a la beca de documentació:
  
- Llicenciats en Biblioteconomia i Documentació, o titulats superiors amb cursos d'especialització en Biblioteconomia i Documentació, o diplomats en Biblioteconomia i Documentació en qualsevol universitat espanyola.
  
Per a la beca d'assumptes jurídics:
  
- Llicenciats en Dret per qualsevol universitat espanyola.
  
- Estudiants de 4t o 5é curs de Dret en qualsevol universitat espanyola, que puguen acreditar tindre aprovat els tres primers cursos complets.
  
Sisena. Formalització de sol·licituds
  
Les sol·licituds per a la concessió de les beques regulades en la present resolució aniran dirigides a la Secretaria Autonòmica de Telecomunicacions i Societat de la Informació i podran presentar-se en qualsevol dels registres de la Conselleria d'Infraestructures i Transport, tant de les delegacions territorials, com del general, situat a l'avinguda de Blasco Ibáñez, 50, de la ciutat de València. Així mateix, les sol·licituds es podran presentar en qualsevol de les dependències previstes en l'article 38, paràgraf quart, de la Llei 30/1992, de Règim Jurídic de les Administracions Públiques i del Procediment Administratiu Comú.
  
El model de sol·licitud, que figura en l'annex I de la present orde, estarà a la disposició dels interessats en qualsevol dels registres de la Conselleria d'Infraestructures i Transport, així com en les oficines PROP de la Generalitat Valenciana.
  
A la sol·licitud s'acompanyarà la documentació següent:
  
1. Fotocòpia compulsada del DNI.
  
2. Fotocòpia compulsada del títol acadèmic acreditatiu dels requisits exigits en la base cinquena i del corresponent expedient acadèmic.
  
3. Currículum, del qual formaran part les seues dades personals, domicili habitual, data de naixement, telèfon i, si és procedent, fax i adreça de correu electrònic, experiència professional i qualsevol altre document que acredite la possessió d'altres títols o mèrits docents, professionals, coneixements d'idiomes, cursos, etc.
  
4. Declaració responsable de no estar sotmés en cap de les prohibicions per a obtindre la condició de beneficiari establides en l'article 13.2 de la Llei 38/2003 General de Subvencions, així com d'estar al corrent de les seues obligacions tributàries i de seguretat social, que haurà de ser substituïda, esta última, pels corresponents certificats actualitzats en el cas de resultar beneficiaris d'una beca, de conformitat amb el que disposa l'Orde de 30 de maig de 1996, de la Conselleria d'Economia, Hisenda i Ocupació, segons el model que es detalla en l'annex II.
  
En el cas que els documents exigits que han d'acompanyar a la sol·licitud ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que es faça constar la data i l'òrgan o dependència en què van ser presentats o, si és procedent, emesos, i sempre que es mantinga vigent i no hagen transcorregut mes de cinc anys des de la finalització del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans, dels requisits a què es referix el document.
  
Setena. Termini de presentació de sol·licituds
  
1. El termini de presentació de sol·licituds serà de 15 dies hàbils comptadors a partir del dia següent de la publicació d'esta convocatòria en el Diari Oficial de la Generalitat Valenciana.
  
2. Els sol·licitants hauran de reunir els requisits i les condicions de la present convocatòria al terme del termini de presentació d'instàncies.
  
Huitena. Òrgan instructor
  
La instrucció del procediment de concessió de les beques correspon a la Secretaria Autonòmica de Telecomunicacions i Societat de la Informació. Esta podrà realitzar totes les actuacions que estime necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.
  
Novena. Comissió de selecció
  
1. Per a l'examen de les sol·licituds de beques es constituirà una comissió avaluadora que estarà integrada pels següents membres:
  
President:
  
- El director general de Telecomunicacions i Investigació o persona en qui delegue.
  
Vocals:
  
- Quatre tècnics de la Direcció General de Telecomunicacions i Investigació, de la Conselleria d'Infraestructures i Transport, designats pel director general, un dels quals actuarà com a secretari.
  
La comissió avaluadora adaptarà el seu funcionament al que establix la convocatòria i de manera subsidiària a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La selecció dels becaris estarà donada per la puntuació obtinguda en el barem, que consta dels següents conceptes per a tots els tipus de beques:
  
Titulació acadèmica fins a 3 punts
  
Coneixements addicionals en les matèries
  
pròpies de la beca, acreditats per mitjà de
  
cursos, experiències laborals, etc. fins a 3 punts
  
Coneixements de procediments
  
administratius de l'administració
  
autonòmica fins a 2 punt
  
Coneixements de valencià fins a 1 punt
  
Coneixements d'altres idiomes fins a 1 punt
  
La comissió avaluadora es reunirà dins dels 10 dies següents a la terminació del termini de presentació de sol·licituds i podrà convocar, si així ho considera oportú, tots aquells candidats que complisquen els requisits exigits en la present convocatòria, a fi de comprovar, per mitjà de prova escrita i/o entrevista, aquells aspectes referents als mèrits adduïts i adequació a les activitats que cal exercir que s'estimen d'interés. La puntuació global de la prova escrita i/o entrevista serà de 0 a 10 punts.
  
3. La puntuació total dels sol·licitants de les beques serà la suma de les puntuacions obtingudes en el barem i en la prova escrita i/o entrevista en el cas que es realitzara.
  
Per al cas d'empat en les puntuacions entre dos o més sol·licitants, es prioritzarà aquell que haguera obtingut la major puntuació pel concepte de titulació acadèmica, i, si persistira l'empat, s'atendrà a les respectives puntuacions dels candidats segons l'orde de conceptes establit en el nombre anterior de la present base. Si no es desfera la igualtat després de l'aplicació dels anteriors criteris, s'atendrà a l'orde alfabètic per cognoms.
  
4. La comissió formularà una proposta de concessió de beques, dins del mes següent des de l'acabament del termini de presentació de sol·licituds, que contindrà la relació, per orde de puntuació, tant dels beneficiaris com dels sol·licitants no adjudicataris, i estos últims s'integraran en una borsa de reserva per si es produïra alguna vacant.
  
El conseller d'Infraestructures i Transport es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
  
Deu. Òrgan de resolució de concessió de beques
  
Les beques seran adjudicades per resolució del conseller d'Infraestructures i Transport, a la vista de la proposta de la comissió avaluadora, en el termini màxim de tres mesos a partir del dia següent de la publicació de la present convocatòria en el Diari Oficial de la Generalitat Valenciana. La resolució de concessió es publicarà en el mateix termini, en el Diari Oficial de la Generalitat Valenciana, acte que, d'acord amb els articles 58, 59 i 60 de la Llei 30/1992, de Règim Jurídic de les Administracions públiques i del Procediment Administratiu Comú, produirà els efectes de notificació als interessats.
  
La resolució de concessió inclourà la relació de beneficiaris de les beques, acompanyada de la borsa de reserva dels aspirants que no en resulten adjudicataris, prioritzats per orde de puntuació.
  
La no resolució, per la qual s'adjudica dins del termini establit anteriorment, produirà l'efecte de la desestimació presumpta de les sol·licituds presentades, en els termes previstos en l'article 44 de la llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
  
Onze. Drets, obligacions, tutoria i incidències dels becaris
  
El gaudi de les beques serà incompatible amb qualsevol altra beca o ajuda semblant, així com amb el desenvolupament d'una activitat laboral fixa que impedisca complir les obligacions com a becari. La infracció d'esta regla deixarà sense efecte la beca adjudicada.
  
Així mateix, els beneficiaris de les beques, en els supòsits d'incórrer en alguna de les circumstàncies previstes en el títol II de la Llei 38/2003, General de Subvencions, estaran subjectes a l'obligació de reintegrar la totalitat o part de les quantitats percebudes més els corresponents interessos de demora.
  
La condició de becari no generarà en cap moment relació laboral amb la Generalitat Valenciana. En el cas que es tinga prèviament la condició d'empleat de la Generalitat Valenciana, es quedarà en la situació administrativa que procedisca en virtut de la normativa vigent en matèria de funció pública.
  
Així mateix, la condició d'integrant de la borsa de reserva de becaris no generarà en cap moment cap relació laboral amb la Generalitat Valenciana, ni compromís d'accedir en qualsevol moment a la condició de becari.
  
Immediatament abans d'entrar a realitzar les pràctiques professionals, els becaris hauran de presentar la documentació adequada que acredite el compliment de les seues obligacions tributàries i amb la Seguretat Social, així com de disposar de cobertura sanitària.
  
La Secretaria Autonòmica de Telecomunicacions i Societat de la Informació ordenarà les activitats i establirà la dedicació i torns dels becaris d'acord amb els criteris i mitjans disponibles en les àrees de la Direcció General de Telecomunicacions i Investigació on es desenvolupe l'activitat, amb una dedicació total de 35 hores setmanals.
  
El becari haurà de complir els criteris de seguretat que marca la Secretaria Autonòmica de Telecomunicacions i Societat de la Informació, per a la salvaguarda de la privacitat, confidencialitat i seguretat de la informació i estarà obligat a guardar secret respecte de què puga rebre i/o accedir directament o indirectament, com a resultat de l'exercici de les beques. En general, qualsevol informació sobre les pràctiques realitzades en la citada Secretaria Autonòmica, així com qualsevol dada de caràcter personal serà considerada com a confidencial. Està obligació persistirà durant la validesa de la beca i es mantindrà vigent, encara amb posterioritat a l'acabament d'esta. L'incompliment d'esta obligació determinarà les responsabilitats administratives, civils i penals previstes en la llei.
  
Finalitzat el gaudi de la beca, i després de l'informe d'assistència, aprofitament i aptitud previ, s'estendrà el certificat corresponent.
  
El conseller d'Infraestructures i Transport resoldrà les incidències que es produïsquen durant el període de gaudi de les beques i podrà deixar estes sense efecte, després de l'audiència prèvia de l'interessat, en el cas d'incompliment de les obligacions per part del becari o quan no realitzara l'activitat que va motivar la concessió de la beca o deixara de reunir els requisits necessaris.